section_heading: Prvi svjetski rat
paragraph_text: Dužnost glavnog intendanta u Glavnom stožeru obnaša do siječnja 1917. kada postaje zapovjednikom 16. pješačke divizije. Navedena divizija premještena je u svibnju s Istočnog na Zapadno bojište i to u Flandriju gdje se Lüttwitz ističe u Trećoj bitci kod Ypresa. Nakon te bitke 8. studenog 1917. odlikovan je ordenom Pour le Mérite, te je u veljači 1918. promaknut u čin general poručnika. U travnju s divizijom sudjeluje u teškim borbama oko Armentieresa u sklopu njemačke Proljetne ofenzive. U kolovozu 1918. imenovan je zapovjednikom XXXVIII. pričuvnog korpusa zamijenivši na tom mjestu Manfreda von Richthofena. S navedenim korpusom koji se nalazio u sastavu 9. armije sudjeluje u završnim borbama na rijeci Aisnei.